钦定古今图书集成/明伦汇编/氏族典/第391卷 > 李万超
## 钦定古今图书集成/明伦汇编/氏族典/第391卷 > 李万超

按《宋史李万超传》：“万超，并州太原人。晋祖起并门，万
超应募隶军籍，战累捷，稍迁军校。开运中，以功迁肃
锐指挥使。契丹入中原，万超以本部屯潞州，主帅张
从恩弃城遁去。及契丹使至，专领郡务，万超率所部
大噪入府署，杀其使，推王守恩为帅。汉祖命史弘肇
渡河，见万超，语之曰：‘得复此州，公之力也。吾欲杀守
恩，以公为帅，可乎’？”万超对曰：“杀契丹使以推守恩，盖
为社稷计尔。今若贼害于人，自取其利，非宿心也。”弘
肇大奇之。路经泽州，刺史翟令奇坚壁拒命，万超驰
至城下谕之，乃开门迎纳。弘肇即留万超权州事，汉
祖以为刺史。周祖开国，从征慕容彦超，以功授洺州
团练使。预收秦、凤，改莱州。从平淮南，连移蕲、登二州，
所至有善政。宋初，入为右武卫大将军，迁左骁卫大
将军。开宝八年，卒